ฐานะการเงินและผลการดำเนินงาน

งบการเงิน

รายงานการสอบบัญชี

สรุปรายงานการตรวจสอบบัญชีในระยะ 3 ปี ที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

ตามที่ที่ประชุมใหญ่ผู้ถือหุ้นของบริษัทฯ แต่งตั้งนายนที แสงอุดมเลิศ ผู้สอบบัญชีรับอนุญาต
ทะเบียนเลขที่ 300 สังกัดสำนักงานธรรมการย์การบัญชี
เป็นผู้สอบบัญชีสำหรับงบการเงินงวดประจำปี 2544 แต่ปรากฏภายหลังว่า นายนที แสงอุดมเลิศ
ไม่สามารถขอต่ออายุการให้ความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
จึงทำให้พ้นจากรายชื่อผู้สอบบัญชีที่ได้รับความเห็นชอบ ตั้งแต่วันที่ 23 ธันวาคม 2544 เป็นต้นไป

อย่างไรก็ตาม
สำนักงานคณะกรรมการกำกับหลักทรัพย์และตลาดหลักทรัพย์ได้ตระหนักดีถึงปัญหาข้อจำกัดด้านเวลามาก
จึงได้พิจารณาแนวทางปฏิบัติที่บริษัทฯ จะสามารถให้ผู้สอบบัญชีเดิมเป็นผู้ตรวจสอบงบการเงินประจำปี
2544 โดยจะผ่อนผันไม่ดำเนินการกับบริษัทฯ
ในกรณีที่งบการเงินไม่ได้ผ่านการตรวจสอบโดยผู้สอบบัญชีที่ได้รับความเห็นชอบ

ดังนั้น บริษัทฯ จึงได้แจ้งสำนักงานคณะกรรมการกำกับหลักทรัพย์และตลาดหลักทรัพย์ทราบว่า บริษัทฯ
จะให้ผู้สอบบัญชีเดิมเป็นผู้ตรวจสอบงบการเงินประจำปี 2544
เพื่อจะได้สามารถนำเสนองบการเงินที่ผ่านการตรวจสอบจากผู้สอบบัญชีต่อที่ประชุมใหญ่สามัญผู้ถือหุ้นเพื่อพิจารณาอนุมัติได้ทันตามกำหนด

สำหรับงบการเงินประจำปี 2545 บริษัทฯ
จะดำเนินการจัดหาผู้สอบบัญชีรับอนุญาตคนใหม่ที่ได้รับความเห็นชอบจากสำนักงานฯ
เพื่อนำเสนอต่อที่ประชุมใหญ่สามัญผู้ถือหุ้นพิจารณาอนุมัติแต่งตั้ง โดยงบการเงินงวดไตรมาสที่ 1 ปี
2545 จะเป็นงบการเงินที่ผ่านการตรวจสอบจากผู้สอบบัญชีรับอนุญาตคนใหม่

ตารางสรุปงบการเงิน

(หน่วย 1 : 1000 บาท)

  ----------------------------- ------ --------- --------- --------- --------- --------- ------- ---------
  รายการ                        2544                       2543                          2542    

  รายได้จากการขาย                       878,165   100.00%   795,294   100.00%   695,618           100.00%

  หัก ต้นทุนขาย                           454,941   51.81%    424,776   53.41%    370,451           53.25%

  กำไรขั้นต้น                             423,224   48.19%    370,518   46.59%    325,167           46.75%

  หัก ค่าใช้จ่ายในการขายและบริหาร           337,148   38.39%    302,273   38.01%    250,146           35.96%

  กำไรจากการดำเนินงาน                   86,076    9.80%     68,245    8.58%     75,021            10.78%

  บวก รายได้อื่น                          5,988               8,501               9,981             

  หัก ค่าใช้จ่ายอื่น                         4,847               12,845              3,286             

  ขาดทุนจากการด้อยค่าของสินทรัพย์                                7,007               13,547            

  กำไรก่อนดอกเบี้ยจ่ายและภาษีเงินได้          87,217    9.93%     56,894    7.15%     68,169            9.80%

  หัก ดอกเบี้ยจ่าย                         6,504               12,932              32,012            

  กำไรก่อนภาษีเงินได้                      80,713              43,962    5.53%     36,157            5.20%

  หัก ภาษีเงินได้                          29,634    3.37%     17,255    2.17%                       

  กำไร (ขาดทุน) สุทธิ                     51,079    5.82%     26,707    3.36%     36,157            5.20%

                                                                                                 

  รายได้รวม                             884,152   100.00%   803,795   100.00%   705,599           100.00%

  ค่าใช้จ่ายรวม                           803,439   90.87%    759,833   94.53%    669,442           94.88%

  กำไรก่อนภาษีเงินได้                      80,713    9.13%     43,962    5.47%     36,157            5.12%

  หัก ภาษีเงินได้                          29,634    3.35%     17,255    2.15%                       

  กำไรสุทธิ                              51,079    5.78%     26,707    3.32%     36,157            5.12%
  ----------------------------- ------ --------- --------- --------- --------- --------- ------- ---------

อัตราส่วนทางการเงินที่สำคัญ

  ---------------------------- -------- ----- -------- ----- -------- -----
                               2544           2543           2542     

  อัตราส่วนสภาพคล่อง (LIQUIDITY                                          
  RATIO)                                                              

  อัตราส่วนสภาพคล่อง              1.24     เท่า   1.22     เท่า   1.88     เท่า

  อัตราส่วนสภาพคล่องหมุนเร็ว        0.78     เท่า   0.87     เท่า   1.38     เท่า

  อัตราส่วนสภาพคล่องกระแสเงิน      0.27     เท่า   0.48     เท่า   0.36     เท่า

  อัตราส่วนหมุนเวียนลูกหนี้การค้า      4.02     เท่า   3.34     เท่า   2.45     เท่า

  ระยะเวลาเก็บหนี้เฉลี่ย            90       วัน    108      วัน    147      วัน

  อัตราส่วนหมุนเวียนสินค้าคงเหลือ     3.91     เท่า   4.26     เท่า   3.67     เท่า

  ระยะเวลาขายสินค้าเฉลี่ย          92       วัน    85       วัน    98       วัน

  อัตราส่วนหมุนเวียนเจ้าหนี้          3.75     เท่า   4.09     เท่า   4.03     เท่า

  ระยะเวลาชำระหนี้               96       วัน    88       วัน    89       วัน

  Cash Cycle                   86       วัน    105      วัน    156      วัน
  ---------------------------- -------- ----- -------- ----- -------- -----

  ---------------------------------- -------- ----- -------- ----- -------- -----
  อัตราส่วนแสดงความสามารถในการหากำไร                                          
  (PROFITABILITY RATIO)                                                     

  อัตรากำไรขั้นต้น                       48.19    %     46.59    %     46.75    %

  อัตรากำไรจากการดำเนินงาน             9.80     %     8.58     %     10.78    %

  อัตรากำไรอื่น                         0.13     %     -1.41    %     0.97     %

  อัตราส่วนเงินสดต่อการทำกำไร            94.08    %     181.33   %     174.88   %

  อัตรากำไรสุทธิ                        5.78     %     3.32     %     5.12     %

  อัตราผลตอบแทนผู้ถือหุ้น                  32.94    %     22.06    %     38.24    %
  ---------------------------------- -------- ----- -------- ----- -------- -----

  ----------------------------------- -------- ----- -------- ----- -------- -----
  อัตราส่วนแสดงประสิทธิภาพในการดำเนินงาน                                          
  (EFFICIENCY RATIO)                                                         

  อัตราผลตอบแทนจากสินทรัพย์               10.57    %     5.47     %     6.38     %

  อัตราผลตอบแทนจากสินทรัพย์ถาวร           75.57    %     39.74    %     39.77    %

  อัตราการหมุนของสินทรัพย์                 1.83     เท่า   1.65     เท่า   1.25     เท่า
  ----------------------------------- -------- ----- -------- ----- -------- -----

  ------------------------------- ------- ----- -------- ----- -------- -----
  อัตราส่วนวิเคราะห์นโยบายทางการเงิน                                         
  (FINANCIAL RATIO)                                                     

  อัตราส่วนหนี้สินต่อส่วนของผู้ถือหุ้น        1.71    เท่า   2.69     เท่า   3.43     เท่า

  อัตราส่วนความสามารถชำระดอกเบี้ย     18.01   เท่า   11.90    เท่า   5.10     เท่า

  อัตราส่วนความสามารถชำระภาระผูกพัน   0.81    เท่า   1.25     เท่า   1.14     เท่า

  อัตราการจ่ายเงินปันผล                             56.16    %     24.89    %
  ------------------------------- ------- ----- -------- ----- -------- -----

คำอธิบายและการวิเคราะห์ฐานะการเงินและผลการดำเนินงาน

1.  ผลการปฏิบัติตามแผนดำเนินธุรกิจ

  ภาพรวมของผลการดำเนินงานในปี 2544 ที่ผ่านมา บริษัทฯ
  ได้ประสบความสำเร็จตามแผนงานที่กำหนดไว้ แต่บริษัทฯ
  ไม่ได้เปิดเผยเป้าหมายการดำเนินธุรกิจในระยะเวลา 3-5 ปีข้างหน้าไว้กับผู้ถือหุ้น
  หรือบุคคลภายนอกทั่วไป

2.  ผลการดำเนินงาน

    1.  ภาพรวมของผลการดำเนินงานที่ผ่านมา

  ในปี 2544 บริษัทฯ มีรายได้รวม 884.15 ล้านบาท เปรียบเทียบกับปีก่อนเพิ่มขึ้น 80.36
  ล้านบาท มีอัตราการเติบโต 10.00% ในขณะที่ค่าใช้จ่ายรวมมีจำนวนเงิน 803.44 ล้านบาท
  เพิ่มขึ้นจากปีก่อนเพียง 43.61 ล้านบาท ซึ่งเติบโตในอัตราที่ต่ำกว่าคือ 5.74%
  หลังจากหักภาษีเงินได้นิติบุคคลแล้ว มีกำไรสุทธิ 51.08 ล้านบาท มากกว่าปีก่อน 24.37
  ล้านบาท เท่ากับมีอัตราการเติบโตที่มากถึง 91.26%

  แม้ว่าสภาพเศรษฐกิจในช่วงปีที่ผ่านมา จะยังไม่มีสัญญาณการฟื้นตัวที่ชัดเจน
  แต่คงปฏิเสธไม่ได้ว่าเริ่มจะมีบางภาคธุรกิจที่สามารถปรับตัว รู้จักแปรวิกฤติให้เป็นโอกาส
  และมีผลประกอบการที่ดีขึ้น เช่นเดียวกับบริษัทฯ ที่มีการวางแผนการตลาดที่ดี
  ให้ความสำคัญกับการตอบสนองความพึงพอใจของผู้บริโภค
  เพิ่มสินค้าที่มีคุณภาพในราคาที่เหมาะสมและสอดคล้องกับกำลังซื้อในปัจจุบัน
  ขยายช่องทางการจำหน่ายให้ครอบคลุมกลุ่มลูกค้าเป้าหมายมากขึ้น
  ตลอดจนมุ่งให้การบริการที่เป็นเลิศ
  และการจัดกิจกรรมส่งเสริมการขายในหลายรูปแบบอย่างสม่ำเสมอและต่อเนื่อง
  ซึ่งส่งผลให้มีผลประกอบการออกมาค่อนข้างดี นอกจากนี้ ยังมีปัจจัยอื่นๆ
  ที่ช่วยส่งเสริมและอยู่เบื้องหลังความสำเร็จในปีนี้ เช่น

1.  นโยบายภาครัฐที่กระตุ้นเศรษฐกิจระดับรากหญ้า เช่น โครงการพักชำระหนี้เกษตรกรรายย่อย
    การจัดตั้งกองทุนหมู่บ้านและชุมชนเมืองแห่งละ 1 ล้านบาท ธนาคารประชาชน โครงการ 1
    ตำบล 1 ผลิตภัณฑ์ โครงการ 30 บาทรักษาทุกโรค ซึ่งต่างมีผลต่อการเพิ่มรายได้
    ลดค่าใช้จ่าย ลดอัตราการว่างงาน ลดปัญหาทางสังคมของประชาชนส่วนใหญ่ทั่วประเทศ
    และทั้งหมดจะส่งผลประโยชน์ทางอ้อมต่อภาคธุรกิจ

2.  ด้วยการบริหารจัดการเชิงกลยุทธ์มากขึ้น
    สามารถเข้าถึงลูกค้ากลุ่มเป้าหมายและขยายฐานลูกค้าใหม่
    เพิ่มตัวแทนจำหน่ายและกระจายสินค้าอย่างทั่วถึงรวดเร็ว บริษัทฯ
    จึงยังคงรักษาส่วนแบ่งทางการตลาดไว้ได้
    ถึงแม้ว่าตลาดจะมีสภาพการแข่งขันที่ทวีความรุนแรงมากขึ้น

3.  เพื่อตอบสนองความต้องการของผู้บริโภคให้ได้มากขึ้น บริษัทฯ ได้เพิ่มสินค้าที่มีคุณภาพ
    ในราคาที่เหมาะสมและสอดคล้องกับกำลังซื้อในปัจจุบัน ตลอดจนพัฒนาผลิตภัณฑ์ใหม่ๆ
    อย่างสม่ำเสมอ

4.  จากภาวะเศรษฐกิจชะลอตัวอย่างต่อเนื่อง ผู้ประกอบการบางรายต้องปิดตัวลง
    หรือต้องควบรวมกิจการ แต่เนื่องจากบริษัทฯ
    ยังคงยืนหยัดการดำเนินธุรกิจจัดจำหน่ายสินค้าที่มีคุณภาพเป็นที่เชื่อถือ ได้รับความนิยม
    และมีเครือข่ายพันธมิตรคู่ค้าทั่วประเทศมาเกือบ 3 ทศวรรษ
    จึงมีสถานะมั่นคงแข็งแรงและมีแนวโน้มเติบโตอย่างยั่งยืน

5.  เนื่องจากอัตราเงินเฟ้อที่สามารถถูกควบคุมให้อยู่ในระดับต่ำ
    จึงไม่มีผลกระทบมากต่อค่าครองชีพของประชาชนทั่วไป ในส่วนของบริษัทฯ
    ก็พยายามตรึงราคาจำหน่ายสินค้าเดิมให้ได้นานที่สุด
    ถึงแม้ว่าต้นทุนวัตถุดิบและสินค้าสำเร็จรูปที่นำเข้าจากต่างประเทศมีการเปลี่ยนแปลงสูงขึ้นจากความผันผวนของอัตราแลกเปลี่ยนเงินตราต่างประเทศบางสกุล

2.  ผลการดำเนินงานที่ผ่านของแต่ละสายผลิตภัณฑ์

    1.  รายได้จากการขายหรือบริการ

  ในปี 2544 บริษัทฯ มีรายได้จากการขายรวม 878.17 ล้านบาท เพิ่มขึ้นจากปีก่อน 10.42%
  โดยมี 2 สายผลิตภัณฑ์หลัก และมียอดขาย ดังนี้

1.  ผลิตภัณฑ์เครื่องสำอาง

  มียอดขาย 739.37 ล้านบาท เทียบสัดส่วนเป็น 84.20% ของยอดขายรวม
  มีอัตราการเติบโตจากปีก่อน 9.02% โดยเป็นการเพิ่มขึ้นของปริมาณการขาย
  จากการขยายสายผลิตภัณฑ์เพื่อสร้างกลุ่มลูกค้าใหม่
  และการร่วมจัดกิจกรรมส่งเสริมการขายกับร้านค้าต่างๆ ในแทบทุกโอกาส

2.  ผลิตภัณฑ์เครื่องนุ่งห่ม

  มียอดขาย 133.24 ล้านบาท เทียบสัดส่วนเป็น 15.17% ของยอดขายรวม
  เปรียบเทียบกับปีก่อนเติบโตมากขึ้นถึง 18.30%
  เนื่องจากความสำเร็จในการออกสินค้าใหม่ที่มีรูปแบบทันสมัย สีสันสดใสสวยงามถูกรสนิยมลูกค้า
  และการเพิ่มกิจกรรมพิเศษมากขึ้นเพื่อกระตุ้นยอดขายในแต่ละฤดูกาล

2.  รายได้อื่น

  รายได้ซึ่งไม่ได้เกิดจากการดำเนินงานตามปกติมี 5.99 ล้านบาท ลดลงจากปีก่อน 2.51
  ล้านบาท คิดเป็น 29.56%
  เนื่องจากรายการหลักของปีก่อนมาจากการรับรู้ทางการบัญชีของกำไรจากการปรับมูลค่ายุติธรรมในเงินลงทุนระยะสั้น
  แต่ปีนี้ได้โอนเปลี่ยนประเภทเงินลงทุนที่เป็นหลักทรัพย์ในความต้องการของตลาดจากเดิมที่แสดงเป็นเงินลงทุนระยะสั้นมาแสดงเป็นเงินลงทุนระยะยาว
  เพราะบริษัทฯ มีนโยบายในการถือหลักทรัพย์ดังกล่าว เพื่อผลตอบแทนในการลงทุนระยะยาว

3.  ต้นทุนขายและค่าใช้จ่าย

  ในปีที่ผ่านมา บริษัทฯ ได้พัฒนาสินค้าใหม่ที่มีสัดส่วนต้นทุนลดลง
  ประกอบกับไม่ได้มุ่งใช้กลยุทธ์การแข่งขันทางด้านราคา
  จึงทำให้ต้นทุนสินค้าขายในปีที่ผ่านมามีสัดส่วนต่ำกว่าปีก่อน 1.60% ลดลงมาอยู่ที่ระดับต้นทุน
  51.81% ส่วนค่าใช้จ่ายในการขายและบริหารมีสัดส่วนสูงขึ้นเล็กน้อยเพียง 0.38% เท่านั้น
  โดยมีค่าใช้จ่ายสูงสุด 3 อันดับแรกประกอบด้วย 1) เงินเดือนค่าจ้างและสวัสดิการ 2)
  โฆษณาและส่งเสริมการขาย 3) รางวัลการขาย ซึ่งรวมกันเท่ากับ 76.52%
  ของค่าใช้จ่ายในการขายและบริหาร

  จากผลการดำเนินงานธุรกิจที่ดีขึ้นอย่างต่อเนื่อง บริษัทฯ
  สามารถชำระคืนเงินกู้ให้แก่สถาบันการเงินมากขึ้น ประกอบกับสภาพอัตราดอกเบี้ยต่ำในปัจจุบัน
  ทำให้ดอกเบี้ยจ่ายปีนี้มีเพียง 6.50 ล้านบาท ลดลงจากปีก่อน 49.71%

4.  กำไร

  จากเหตุผลที่กล่าวมาแล้วข้างต้น ส่งผลให้ปีนี้บริษัทฯ มีกำไรจากการดำเนินงาน 86.08 ล้านบาท
  เพิ่มขึ้นเป็นจำนวนเงิน 17.83 ล้านบาท หรือคิดเป็นอัตราเติบโตจากปีก่อน 26.13%

  ถึงแม้ว่ารายได้อื่นๆ ในปีนี้จะมีมูลค่าลดลงก็ตาม แต่ค่าใช้จ่ายอื่นๆ ก็ลดลงเช่นกันโดยมีเพียง
  4.85 ล้านบาท ต่ำกว่าปีก่อน 62.26% เพราะไม่มีผลขาดทุนจากการด้อยค่าของสินทรัพย์
  ประกอบกับดอกเบี้ยจ่ายที่ลดลง จึงเป็นผลให้บริษัทฯ มีกำไรก่อนภาษีเงินได้ 80.71 ล้านบาท
  เติบโตจากปีก่อน 83.60% และเมื่อหักภาษีเงินได้นิติบุคคลแล้วเหลือกำไรสุทธิมากถึง 51.08
  ล้านบาท เติบโตมากขึ้นถึง 91.26%

  หากจะนำงบกระแสเงินสดมาเปรียบเทียบ จะสามารถเทียบอัตราส่วนได้เป็น 1.59
  เท่าของกำไรสุทธิ เนื่องจากมีเงินสดสุทธิจากกิจกรรมดำเนินงานเป็นจำนวนเงิน 80.98
  ล้านบาท ซึ่งมากกว่ากำไรสุทธิในงบกำไรขาดทุน

5.  อัตราผลตอบแทนต่อผู้ถือหุ้น

  บริษัทฯ จ่ายเงินปันผลสำหรับปี 2543 เป็นเงิน 15.00 ล้านบาท เทียบเท่า 56.16%
  ของกำไรสุทธิในปี 2543 ซึ่งสอดคล้องกับนโยบายการจ่ายเงินปันผลของบริษัทฯ
  ที่จ่ายตามผลการดำเนินงานและภาวะเศรษฐกิจ

3.  ผลการดำเนินงานเปรียบเทียบกับประมาณการ

  ในปีที่ผ่านมา บริษัทฯ
  ไม่ได้แสดงประมาณการผลการดำเนินงานไว้ในแบบแสดงรายการข้อมูลการเสนอขายหลักทรัพย์

3.  ฐานะการเงิน

    1.  สินทรัพย์

        1.  ส่วนประกอบของสินทรัพย์

  สินทรัพย์รวม ณ วันที่ 31 ธันวาคม 2544 มีมูลค่า 489.52 ล้านบาท เพิ่มขึ้นจากปีก่อน 12.15
  ล้านบาท หรือ 2.55% โดยมีสินทรัพย์หมุนเวียนลดลง 14.31 ล้านบาท เงินลงทุนเพิ่มขึ้น 33.37
  ล้านบาท ที่ดิน อาคาร และอุปกรณ์สุทธิลดลง 6.76 ล้านบาท สินทรัพย์อื่นๆลดลง 0.52 ล้านบาท

  สินทรัพย์หมุนเวียนมีเงินสดและเงินฝากธนาคารลดลง 19.03 ล้านบาท
  ซึ่งเป็นผลมาจากการทยอยชำระคืนเงินกู้ ส่วนเงินลงทุนระยะสั้นลดลง 18.61 ล้านบาท
  เนื่องมาจากบริษัทฯ
  ได้โอนเปลี่ยนประเภทเงินลงทุนที่เป็นหลักทรัพย์ในความต้องการของตลาดเป็นเงินลงทุนระยะยาวตามนโยบายที่จะถือครองเพื่อผลตอบแทนจากการลงทุนในระยะยาว

  ลูกหนี้และตั๋วเงินรับการค้าสุทธิลดลงเพียงเล็กน้อย ขณะที่สินค้าคงเหลือเพิ่มขึ้น 22.68 ล้านบาท
  เกิดจากการจัดเตรียมสินค้าไว้รองรับการขายที่จะเพิ่มขึ้นในช่วงเทศกาลปีใหม่และตรุษจีน

  เงินลงทุนระยะยาวเพิ่มขึ้นตามเหตุผลข้างต้น ส่วนที่ดิน อาคาร และอุปกรณ์สุทธิ ลดลง เพราะมี
  การตัดบัญชีจากการเลิกใช้ทรัพย์สินนอกเหนือจากการหักค่าเสื่อมราคาตามปกติ ส่วนสินทรัพย์อื่นๆ
  ลดลง เนื่องจากเมื่อปี 2543 มีรายการภาษีเงินได้จ่ายล่วงหน้า

2.  คุณภาพของสินทรัพย์

    1.  สินทรัพย์

  บริษัทฯ ได้ตั้งค่าเผื่อการด้อยค่าของสินทรัพย์เต็มจำนวน
  สำหรับเงินลงทุนในบริษัทที่มีผลประกอบการขาดทุนสะสม

2.  ลูกหนี้

  ลูกหนี้การค้าที่มีอายุเกิน 6 เดือน และเช็คคืนรวมกันทั้งสิ้นจำนวนเงิน 18.87 ล้านบาท
  โดยมีสัดส่วนเพียง 8.64% ซึ่งอยู่ในระดับเดียวกันกับปีก่อน โดยบริษัทฯ มีค่าเผื่อหนี้สงสัยจะสูญ
  18.06 ล้านบาท เทียบเท่า 95.66% ของมูลหนี้ดังกล่าว

  ในขณะที่ยอดขายปีนี้เพิ่มขึ้น 10.42% แต่ยอดรวมของลูกหนี้และตั๋วเงินรับการค้าสุทธิลดลง 0.33%
  แสดงให้เห็นว่าประสิทธิภาพในการบริหารสินเชื่อดีขึ้น
  เนื่องจากมีการติดตามเร่งรัดการจัดเก็บบัญชีและมาตรการควบคุมสินเชื่อที่มีประสิทธิผล
  ในมุมมองเชิงเปรียบเทียบ ระยะเวลาจัดเก็บหนี้เฉลี่ยลดลง 18 วัน จาก 108 วันในปีก่อน
  เหลือเพียง 90 วันในปีนี้

2.  สภาพคล่อง

    1.  กระแสเงินสด

  ในปี 2544 มีเงินสดสุทธิจากกิจกรรมดำเนินงาน 80.98 ล้านบาท
  ซึ่งใกล้เคียงกับผลกำไรจากการดำเนินงาน
  ในขณะเดียวกันมีเงินสดสุทธิใช้ไปในกิจกรรมลงทุนทั้งสิ้น 8.07 ล้านบาท
  มีรายการหลักคือการซื้อรถยนต์เพื่อทดแทนของเดิมที่ใช้มานานแล้ว
  ซึ่งมีค่าบำรุงรักษามากขึ้นตามอายุการใช้งาน
  และซื้อเครื่องอุปกรณ์คอมพิวเตอร์และลิขสิทธิ์ซอฟท์แวร์เพิ่มเติมเพื่อให้เพียงพอกับความต้องการใช้ที่มากขึ้น

  ในระหว่างปี มีการทยอยชำระคืนเงินกู้แก่สถาบันการเงินและจ่ายเงินปันผลสำหรับปี 2543
  รวมแล้วเป็นเงินสดสุทธิใช้ไปในกิจกรรมจัดหาเงินทั้งสิ้น 91.94 ล้านบาท
  ส่งผลให้มีเงินสดคงเหลือ ณ วันสิ้นปี 32.19 ล้านบาท ลดลงจากปีก่อน 19.03 ล้านบาท
  แต่จะไม่มีผลกระทบต่อฐานะการเงินของกิจการในอนาคต

2.  อัตราส่วนสภาพคล่องที่สำคัญ

  ณ วันสิ้นปี 2544 อัตราส่วนสภาพคล่องเทียบ 1.24 เท่า และอัตราส่วนสภาพคล่องหมุนเร็วเทียบ
  0.78 เท่า ซึ่งทั้งสองอัตราส่วนแสดงระดับสภาพคล่องที่ไม่แตกต่างจากปีก่อนอย่างมีนัยสำคัญ

  เมื่อพิจารณาในภาพรวมของระยะเวลาเก็บหนี้ ระยะเวลาขายสินค้า และระยะเวลาชำระหนี้แล้ว
  ปรากฏว่า วงจรเงินสด (Cash Cycle) สำหรับปีนี้ลดต่ำลงเหลือเพียง 86 วัน
  โดยปรับลดลงจากปีก่อนถึง 19 วัน หรือเปรียบเทียบลดลง 18.10%
  ซึ่งบ่งชี้ถึงประสิทธิภาพของการบริหารสินทรัพย์ที่ดีขึ้นท่ามกลางกระแสเศรษฐกิจที่ถดถอย

3.  ระยะเวลาครบกำหนดของหนี้ระยะสั้นที่มีผลต่อสภาพคล่อง

  จากการที่บริษัทฯ ได้ทยอยชำระคืนเงินกู้อย่างสม่ำเสมอ ส่งผลให้มูลหนี้ลดลงค่อนข้างมาก
  และปัจจุบันมีมูลค่าสินทรัพย์หมุนเวียนสูงกว่าหนี้สินหมุนเวียนเป็นจำนวนเงินถึง 71.84 ล้านบาท
  หรือเทียบเท่ากับ 63.26% ของเงินกู้ยืมระยะสั้นทั้งหมด
  ประกอบกับผลการดำเนินธุรกิจอยู่ในเกณฑ์ดี มีอัตราการเติบโตอย่างต่อเนื่อง
  จึงไม่น่าจะมีความกังวลใดในเรื่องการชำระหนี้ดังกล่าว

3.  รายจ่ายลงทุน

  บริษัทฯ กำลังเริ่มศึกษาความเป็นได้ในการปรับเปลี่ยนระบบคอมพิวเตอร์ในอีก 2-3 ปีข้างหน้า
  เพื่อเพิ่มขีดความสามารถในระบบสารสนเทศเสริมประสิทธิภาพการบริหารจัดการ
  ซึ่งยังไม่มีรายละเอียดเงินลงทุนดังกล่าวที่ชัดเจนในขณะนี้

4.  แหล่งที่มาของเงินทุน

    1.  ความเหมาะสมของโครงสร้างเงินทุน

  อัตราส่วนหนี้สินต่อส่วนของผู้ถือหุ้น (Debt to Equity) เทียบ 1.71 เท่า
  ปรับลดลงจากปีก่อนถึง 0.98 เท่า และอัตราส่วนความสามารถชำระดอกเบี้ย (Interest
  Coverage) เทียบได้ 18.01 เท่า ปรับเพิ่มขึ้นจากปีก่อนถึง 6.11 เท่า
  ซึ่งทั้งสองตัวชี้วัดสามารถยืนยันได้ว่าโครงสร้างเงินทุนปัจจุบันมีความเหมาะสมดีมาก

2.  ส่วนของผู้ถือหุ้น

  สิ้นปี 2544 ส่วนของผู้ถือหุ้นมีมูลค่า 180.70 ล้านบาท เทียบเท่า 3.01
  เท่าของทุนจดทะเบียนที่นำออกขายและเรียกชำระแล้ว มีการเปลี่ยนแปลงเพิ่มขึ้นจากปีก่อน
  51.22 ล้านบาท หรือเทียบเพิ่มขึ้น 39.56% โดยเป็นการเพิ่มขึ้นจากกำไรสุทธิประจำปี 51.08
  ล้านบาท และผลกำไรที่ยังไม่เกิดขึ้นจากการปรับมูลค่ายุติธรรมของหลักทรัพย์ 15.14 ล้านบาท
  หักลดด้วยการจ่ายเงินปันผลสำหรับปี 2543 จำนวนเงิน 15.00 ล้านบาท

3.  หนี้สิน

  บริษัทฯ มีเงินกู้ยืมระยะสั้นทั้งหมด 113.56 ล้านบาท คิดเป็น 36.77% ของหนี้สินรวม
  หรือเทียบได้เพียง 23.20% ของสินทรัพย์รวม และเป็นหนี้สินในสกุลเงินบาททั้งหมด
  จึงไม่มีความเสี่ยงจากความผันผวนของอัตราแลกเปลี่ยน

  ขณะนี้ฐานะทางการเงินของบริษัทฯ ค่อนข้างแข็งแกร่ง
  ซึ่งสะท้อนออกมาในอัตราส่วนหนี้สินต่อส่วนของผู้ถือหุ้นต่ำเพียง 1.71 เท่า
  และมีอัตราส่วนความสามารถชำระดอกเบี้ยสูงถึง 18.01 เท่า
  จึงไม่มีปัญหาในการชำระดอกเบี้ยและเงินต้นที่ถึงกำหนด

  เนื่องจากบริษัทฯ เป็นลูกหนี้ชั้นดีมาโดยตลอด
  จึงสามารถเจรจาปรับลดอัตราดอกเบี้ยให้สอดคล้องกับอัตราในตลาดหรือต่ำกว่า
  ทั้งนี้อาจแตกต่างกันแล้วแต่สถาบันการเงิน
  อีกทั้งสภาพดอกเบี้ยในปัจจุบันยังคงอยู่ในระดับที่ต่ำตามนโยบายของภาครัฐเพื่อกระตุ้นเศรษฐกิจ
  จึงไม่มีความเสี่ยงในด้านอัตราดอกเบี้ย

4.  ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

  นับตั้งแต่วิกฤติเศรษฐกิจที่เกิดขึ้นเมื่อปี 2540
  ปัจจุบันยังมีกิจการจำนวนมากมายที่ยังไม่สามารถฟื้นตัวจากผลกระทบครั้งนั้น
  ส่งผลให้ประชาชนส่วนใหญ่ได้รับความลำบากไม่ว่าจากทางตรงหรือทางอ้อม
  ซึ่งสะท้อนออกมาในการเลือกตั้งทั่วไปครั้งล่าสุดที่นำมาสู่การเปลี่ยนแปลงผู้นำรัฐบาลใหม่ที่ทุกคนฝากความหวังให้มาช่วยกอบกู้เศรษฐกิจโดยเร็ว

  ถึงแม้ว่ารัฐบาลใหม่ได้กำหนดนโยบายการเงินการคลัง และออกมาตรการต่างๆ
  เพื่อกระตุ้นเศรษฐกิจระยะสั้น ส่งเสริมให้ประชาชนมีรายได้เพิ่มขึ้นหรืออย่างน้อยมีรายจ่ายที่ลดลง
  โดยรัฐเป็นผู้นำร่องในการอัดฉีดเม็ดเงินเข้าไปในระดับรากหญ้า
  แต่เนื่องจากอยู่ในฐานะที่มีกำลังจำกัดจึงไม่สามารถสร้างพลังขับเคลื่อนกลไกต่างๆ
  ได้สำเร็จเท่าที่ควร

  ความรวดเร็วในการพลิกฟื้นภาวะเศรษฐกิจที่ถดถอยเป็นเวลานานจะเป็นปัจจัยหลักที่จะส่งผลต่อภาคธุรกิจทุกราย
  รวมทั้งบริษัทฯ ด้วย เพราะเมื่อไรก็ตามที่อำนาจซื้อสามารถกลับคืนสู่ประชาชน
  ทุกธุรกิจก็จะสามารถดำเนินต่อไปได้เองตามครรลองของการค้าเสรี

  อย่างไรก็ตาม บริษัทฯ จะยังคงดำเนินธุรกิจด้วยความระมัดระวัง บนฐานแห่งความไม่ประมาท
  มุ่งพัฒนาศักยภาพของบุคลากร สร้างความตื่นตัวในองค์กรอยู่ตลอดเวลา
  เพื่อจะได้มีความพร้อมและสามารถรองรับการเปลี่ยนแปลงต่างๆ ในทุกกรณี
  ตลอดจนมุ่งมั่นที่จะพัฒนาสินค้าอย่างต่อเนื่อง
  เพื่อสร้างความพึงพอใจสูงสุดแก่ผู้บริโภคทั้งในปัจจุบันและอนาคต